62019CJ0502_RES
Asia C-502/19
Rikosasia, jossa
vastaajana on
Oriol Junqueras Vies
(Ennakkoratkaisupyyntö – Tribunal Supremo)
Tuomio (suuri jaosto) 19.12.2019
Ennakkoratkaisupyyntö – Nopeutettu menettely – Institutionaalinen oikeus – Euroopan unionin kansalainen, joka on valittu Euroopan parlamenttiin hänen ollessaan tutkintavankeudessa rikosoikeudenkäynnin yhteydessä – SEU 14 artikla – Käsite ”Euroopan parlamentin jäsen” – SEUT 343 artikla – Vapaudet, jotka ovat tarpeen unionin tehtävien toteuttamiseksi – Pöytäkirja (N:o 7) Euroopan unionin erioikeuksista ja vapauksista – 9 artikla – Euroopan parlamentin jäsenillä olevat koskemattomuudet – Koskemattomuus, joka koskee matkustamista Euroopan parlamentin istuntoihin ja palaamista niistä – Koskemattomuus istuntojen aikana – Näiden eri koskemattomuuksien henkilöllinen, ajallinen ja aineellinen soveltamisala – Se, että Euroopan parlamentti pidättää koskemattomuuden – Kansallisen tuomioistuimen pyyntö koskemattomuuden pidättämisestä – Säädös Euroopan parlamentin jäsenten valitsemisesta Euroopan parlamenttiin yleisillä välittömillä vaaleilla – 5 artikla – Toimikausi – 8 artikla – Vaalimenettely – 12 artikla – Euroopan parlamentin jäsenten valtuuksien tarkastaminen vaalitulosten virallisen julkistamisen jälkeen – Euroopan unionin perusoikeuskirja – 39 artiklan 2 kohta – Euroopan parlamentin jäsenten valitseminen yleisillä, välittömillä, vapailla ja salaisilla vaaleilla – Vaalikelpoisuus
Ennakkoratkaisukysymykset – Nopeutettu ennakkoratkaisumenettely – Edellytykset – Nopean käsittelyn oikeuttavat olosuhteet – Tulkintapyyntö sellaisen muutoksenhaun yhteydessä, joka koskee sitä, onko päätös kieltäytyä lopettamasta tutkintavankeutta perusteltu – Kyseisen menettelyn käytön hyväksyttävyys
(Euroopan unionin tuomioistuimen perussäännön 23 a artikla; unionin tuomioistuimen työjärjestyksen 105 artiklan 1 kohta)
(ks. 43–45 kohta)
Ennakkoratkaisukysymykset – Tutkittavaksi ottaminen – Rajat – Kysymykset, joilla ei selvästi ole asian kannalta merkitystä, ja hypoteettiset kysymykset, joihin ei voida antaa hyödyllistä vastausta – Pääasia, joka koskee tutkintavankeutta – Vankeuteen tuomitsemista koskevan tuomion antaminen ennakkoratkaisupyynnön esittämisen jälkeen – Vaikutuksettomuus
(SEUT 267 artikla)
(ks. 51–59 kohta)
Euroopan unionin erioikeudet ja vapaudet – Euroopan parlamentin jäsenet – Käsite – Kyseisen jäsenen aseman saaminen vaalitulosten virallisen julkistamisen vuoksi ja tästä julkistamishetkestä alkaen
(SEUT 343 artikla; Euroopan parlamentin jäsenten valitsemisesta Euroopan parlamenttiin yleisillä välittömillä vaaleilla annetun säädöksen 6 artikla; Euroopan unionin erioikeuksista ja vapauksista tehdyn pöytäkirjan 9 artikla)
(ks. 62, 71 ja 75–77 kohta)
Euroopan parlamentti – Vaalit – Jäsenvaltioiden toimivalta – Vaalimenettely ja vaalitulosten virallinen julkistaminen – Rajat
(SEU 2 artikla, SEU 10 artiklan 1 kohta ja SEU 14 artiklan 3 kohta; SEUT 223 artiklan 1 kohta; Euroopan parlamentin jäsenten valitsemisesta Euroopan parlamenttiin yleisillä välittömillä vaaleilla annetun säädöksen 8 ja 12 artikla)
(ks. 63–69 kohta)
Euroopan unionin erioikeudet ja vapaudet – Euroopan parlamentin jäsenet – Koskemattomuus istuntojen aikana – Jäsenen asemaan liittyvä koskemattomuus – Ajallinen ulottuvuus – Euroopan parlamentin istuntojen ja parlamentin jäsenillä olevan toimikauden keston ajan sovellettava koskemattomuus
Euroopan parlamentin jäsenten valitsemisesta Euroopan parlamenttiin yleisillä välittömillä vaaleilla annetun säädöksen 6 artikla; Euroopan unionin erioikeuksista ja vapauksista tehdyn pöytäkirjan 9 artiklan ensimmäinen kohta)
(ks. 74, 77 ja 78 kohta)
Euroopan unionin erioikeudet ja vapaudet – Euroopan parlamentin jäsenet – Koskemattomuus, joka koskee matkustamista Euroopan parlamentin istuntoihin ja palaamista niistä – Jäsenen asemaan liittyvä koskemattomuus – Ajallinen ulottuvuus – Koskemattomuus, jota sovelletaan heti vaalitulosten julkistamishetkestä alkaen
Euroopan parlamentin jäsenten valitsemisesta Euroopan parlamenttiin yleisillä välittömillä vaaleilla annetun säädöksen 6 artikla; Euroopan unionin erioikeuksista ja vapauksista tehdyn pöytäkirjan 9 artiklan toinen kohta)
(ks. 79–81 ja 85–87 kohta)
Euroopan unionin erioikeudet ja vapaudet – Euroopan parlamentin jäsenet – Koskemattomuus, joka koskee matkustamista Euroopan parlamentin istuntoihin ja palaamista niistä – Aineellinen ulottuvuus – Osallistuminen Euroopan parlamentin järjestäytymisistuntoon – Kuuluminen kyseiseen koskemattomuuteen – Tutkintavankeuteen määrääminen ennen vaalitulosten virallista julkistamista – Kyseisen vankeuden pysyttäminen edellyttää pyyntöä koskemattomuuden pidättämisestä
Euroopan parlamentin jäsenten valitsemisesta Euroopan parlamenttiin yleisillä välittömillä vaaleilla annetun säädöksen 6 artikla; Euroopan unionin erioikeuksista ja vapauksista tehdyn pöytäkirjan 9 artiklan toinen ja kolmas kohta)
(ks. 87–92 kohta)
Tiivistelmä
Euroopan parlamenttiin valittu henkilö saa tämän toimielimen jäsenen aseman heti vaalitulosten virallisesta julkistamisesta alkaen, ja hänellä on tästä julkistamishetkestä alkaen kyseiseen asemaan liittyvät koskemattomuudet
Unionin tuomioistuimen suuri jaosto on täsmentänyt 19.12.2019 antamassaan ennakkoratkaisutuomiossa Junqueras Vies (C-502/19) Euroopan parlamentin jäsenille annettujen koskemattomuuksien (
1
) henkilöllistä, ajallista ja aineellista ulottuvuutta.
Tässä asiassa Tribunal Supremo (ylin tuomioistuin, Espanja) on esittänyt unionin tuomioistuimelle useita ennakkoratkaisukysymyksiä pöytäkirjan 9 artiklan tulkinnasta. Kysymykset on esitetty sellaisen muutoksenhaun yhteydessä, jonka 26.5.2019 toimitetuissa vaaleissa Euroopan parlamenttiin valittu poliitikko on tehnyt määräyksestä, jolla häneltä evätään vankilasta poistumista koskeva poikkeuslupa. Asianomainen oli määrätty tutkintavankeuteen ennen kyseisiä vaaleja sellaisen rikosoikeudenkäynnin yhteydessä, joka häntä vastaan oli aloitettu, koska hän oli osallistunut Katalonian itsehallintoalueella 1.10.2017 itsemääräämisoikeudesta pidetyn kansanäänestyksen järjestämiseen. Hän on hakenut edellä mainittua lupaa voidakseen täyttää Espanjan oikeudessa vaalitulosten julkistamisen jälkeen vaaditun muodollisuuden, jossa on kyse siitä, että henkilö vannoo valan tai antaa vakuutuksen keskusvaalilautakunnassa Espanjan perustuslain noudattamisesta ja matkustaa sitten Euroopan parlamenttiin osallistuakseen uudella vaalikaudella tämän järjestäytymisistuntoon. Ennakkoratkaisua unionin tuomioistuimelta pyydettyään Tribunal Supremo on 14.10.2019 tuominnut asianomaisen 13 vuoden vankeusrangaistukseen ja samanpituiseen kansalaisoikeuksien menettämisen käsittävään rangaistukseen, jonka seurauksena hän ei voi hoitaa julkisia virkoja tai tehtäviä.
Unionin tuomioistuin on katsonut ensinnäkin, että Euroopan parlamenttiin valittu henkilö saa parlamentin jäsenen aseman vaalitulosten julkistamisen vuoksi ja tästä julkistamishetkestä alkaen, joten hänellä on pöytäkirjan 9 artiklassa taatut koskemattomuudet.
Tässä yhteydessä unionin tuomioistuin on todennut, että vaikka vaalimenettelyä ja vaalitulosten julkistamista säännellään lähtökohtaisesti jäsenvaltioiden lainsäädännössä vuoden 1976 vaalisäädöksen (
2
) 8 ja 12 artiklan mukaisesti, Euroopan parlamentin jäsenten valinta yleisillä, välittömillä, vapailla ja salaisilla vaaleilla (
3
) on ilmaus edustuksellista demokratiaa koskevasta perustuslaillisesta periaatteesta, jonka ulottuvuus määritellään itse unionin oikeudessa. Perussopimuksista ja vuoden 1976 vaalisäädöksestä ilmenee, että Euroopan parlamentin jäsenen asema perustuu ainoastaan asianomaisen valituksi tulemiseen ja että tämä saa kyseisen aseman sen vuoksi, että jäsenvaltiot ovat julkistaneet virallisesti vaalitulokset. Lisäksi SEUT 343 artiklasta ilmenee, että unionilla ja siis sen toimielimillä ja näiden jäsenillä on oltava tehtäviensä toteuttamiseen tarvittavat vapaudet.
Toiseksi unionin tuomioistuin on katsonut, että Junqueras Viesin kaltaisilla henkilöillä, jotka on valittu Euroopan parlamentin jäseniksi, on heti vaalitulosten julkistamisesta alkaen pöytäkirjan 9 artiklan toisessa kohdassa määrätty heidän jäsenen asemaansa liittyvä koskemattomuus, joka koskee matkustamista Euroopan parlamentin istuntoihin ja palaamista niistä. Tämän koskemattomuuden tarkoituksena on antaa heille erityisesti mahdollisuus matkustaa Euroopan parlamenttiin ja osallistua siellä tämän uuden vaalikauden järjestäytymisistuntoon. Toisin kuin artiklan ensimmäisessä kohdassa määrätty istuntojen aikainen koskemattomuus, joka heillä on vasta järjestäytymisistunnon alkamisesta lähtien ja Euroopan parlamentin istuntojen koko keston ajan, kyseinen matkustamista koskeva koskemattomuus kattaa jäsenten menemisen Euroopan parlamentin kokoontumispaikkaan, myös sen ensimmäiseen kokoontumiseen.
Unionin tuomioistuin on muistuttanut, että pöytäkirjassa määrättyjen vapauksien tavoitteina on varmistaa toimielinten moitteettoman toiminnan ja riippumattomuuden suoja. Tässä yhteydessä kyseisellä pöytäkirjan 9 artiklan toisessa kohdassa tarkoitetulla matkustamista koskevalla koskemattomuudella varmistetaan tehokkuus Euroopan unionin perusoikeuskirjan 39 artiklan 2 kohdassa taatulle vaalikelpoisuudelle mahdollistamalla se, että kukin jäsen voi heti tultuaan julistetuksi valituksi ja riippumatta siitä, onko hän täyttänyt mahdolliset kansallisessa oikeudessa säädetyt muodollisuudet vai ei, osallistua Euroopan parlamentin järjestäytymisistuntoon ilman että hänen liikkumistaan voidaan estää.
Unionin tuomioistuin on katsonut kolmanneksi ja viimeiseksi, että kullekin Euroopan parlamentin jäsenelle taattu kyseinen matkustamista koskeva koskemattomuus edellyttää hänelle ennen hänen valintansa julkistamista mahdollisesti määrätyn tutkintavankeuden lopettamista, jotta hän voi matkustaa Euroopan parlamenttiin ja osallistua siellä tämän järjestäytymisistuntoon. On siis niin, että jos kansallisen toimivaltaisen tuomioistuimen mielestä tutkintavankeus on pysytettävä, sen on mahdollisimman pian pyydettävä Euroopan parlamentilta kyseisen koskemattomuuden pidättämistä pöytäkirjan 9 artiklan kolmannen kohdan nojalla.
(
1
)	SEUT 343 artiklassa määrätyt vapaudet sekä Euroopan unionin erioikeuksista ja vapauksista tehdyn pöytäkirjan (N:o 7) (EUVL 2012, C 326, s. 266) (jäljempänä pöytäkirja) 9 artiklassa määrätyt koskemattomuudet.
(
2
)	Euroopan parlamentin jäsenten valitsemisesta Euroopan parlamenttiin yleisillä välittömillä vaaleilla annettu säädös, joka on 20.9.1976 tehdyn neuvoston päätöksen 76/787/EHTY, ETY, Euratom (EYVL 1976, L 278, s. 1) liitteenä ja jota on muutettu viimeksi 25.6. ja 23.9.2002 tehdyllä neuvoston päätöksellä 2002/772/EY, Euratom (EYVL 2002, L 283, s. 1).
(
3
)	SEU 14 artiklan 3 kohta.